Дунейм къытехьащ етIуанэ къыдэкIыгъуэр
«Iуащхьэмахуэ» журналым и етIуанэ номерыр къызэIуех ЦIыхубзхэм я дунейпсо махуэм теухуа усэкIэ. Ар зытхар Мыкъуэжь Анатолэщ.
Кинорежиссёр, тхакIуэ Вэрокъуэ Владимир илъэс 80 ирикъуащ. НэщIэпыджэ Замирэ тхакIуэм епсалъэу итхыжа «Сэ сыарэзыщ си гъащIэр къызэрекIуэкIамкIэ» тхыгъэр аращ зытеухуар. Ар «ЖьантIэ» Iыхьэм традзащ.
«Зэчий зыбгъэдэлъым куэд лъокI» тхыгъэри зытеухуар Вэрокъуэрщ, зи IэдакъэщIэкIыр КъБР-м и Журналистхэм я зэгухьэныгъэм и унафэщI Мэзыхьэ Борисщ. АдэкIэ фыкъыщеджэнщ Вэрокъуэ Владимир хужаIахэм щыщ пычыгъуэхэм. КIэлъыкIуэу зыщывгъэгъуазэ Вэрокъуэм и «Къэбэрдейм и иужьрей пщышхуэ Жанхъуэт Кушыку» документальнэ повестым.
«Прозэ» Iыхьэм итщ Ахъмэт МуIэед и «Адыгэ амазонкэхэр» романым щыщу традзэм кIэлъыкIуэр.
КъБКъУ-м и магистратурэм щеджэ Щауэ Каринэ «Тхыдэ къэхъукъащIэ-хэр лъагъуныгъэм и бзэкIэ къыщыIуэтэжа роман» тхыгъэм щызэпкърех шэрджэс тхакIуэ ТIыуаршы Аслъэн и «Псыкъелъэм и макъамэхэр» романыр. Журналым тридзащ а романым щыщ пычыгъуэ. Мыхэри, Думэн Мурадин итха «Мазэгъуэ жэщ» хъыбарри итщ «Прозэ» Iыхьэм.
«Усыгъэ» Iыхьэм фыкъыщеджэнщ Уэрэзей Афлик и усэщIэхэм.
Журналист Мыз Ахьмэд «Зи джэгукIэ зиIэж» тхыгъэм зи гугъу щищIыр ЩоджэнцIыкIу Алий и цIэр зезыхьэ Къэбэрдей къэрал драмэ театрым и артист Къэжэр Борисщ. Ар итщ «Культурэ» Iыхьэм.
«IуэрыIуатэм» фыкъыщеджэнщ нарт Уэзырмэдж и хъыбархэм ящы- щу «ЛIыгъэр зэригъэунэхуар», «Уэзырмэджрэ щIалэмрэ».
«Сабийхэм папщIэ» Iыхьэм тра-дзащ Даур Зое итха таурыхъхэу «Амыдэ», «Лыбэ и къуибгъур», «Бубэчыррэ Дахэнуррэ».
«Тхылъеджэр щыгуфIыкIынщ» тхыгъэм Хьэвжокъуэ Людмилэ кIэщIу щатопсэлъыхь 2015 гъэм къыдэкIа тхылъыщIэхэм. Абыхэм ящыщщ тхакIуэ Нало Заур и фэеплъу къыдагъэкIыж «Тхыгъэ къыхэхахэр томищым щызэхуэхьэсауэ» къыдэкIыгъуэм и етIуанэ тхылъыр; Мэзыхьэ Борис и «Тхыгъэ къыхэхахэр. «Новеллэхэр. Повестхэр»; Iэщыж Борис и «Жьыпэу» тхылъыр; Къуныжь ХьэIишэт и «Удзыпэ тхьэлъэIу» усэ тхылъыр; Джэрыджэ Арсен сабийхэм папщIэ къыдигъэкIа «Ажэжьым и жьакIэр» тхылъыр.
1937 гъэм лажьэншэу ягъэкIуэда къэбэрдей тхакIуэ Махъсидэ Залымхъан и гъащIэмрэ и литературэ лэжьыгъэмрэ теухуа «Зи лъэужьыр мыужьыха» тхылъыр зэхэзыгъэувари, тхыгъэхэр зэхуэзыхьэсыжари, къыдэкIыным хуэзыгъэхьэзырари Къэбэрдей-Балъкъэрым и щIэныгъэ-къэхутакIуэ институтым и лэжьакIуэ Гуанэ (Махъсидэ) Аидэщ.
Бзэм, литературэ щIэныгъэм, критикэм заужьыным хуэгъэпса тхылъхэри къыдэкIащ нэгъабэ. Апхуэдэхэщ филологие щIэныгъэхэм я доктор Алъхъэс Светланэ и Iэдакъэ къыщIэкIа «Иджырей къэбэрдей-шэрджэс литературэ» («Современная кабардино-черкесская литература. Фактологические, событийные материалы») монографиер, филологие щIэныгъэхэм я кандидат, Къэбэрдей-Балъкъэрым Гуманитар къэхутэныгъэхэмкIэ и институтым и щIэныгъэ лэжьакIуэ нэхъыжь Хэжь Залинэ и «Къэбэрдей-шэрджэсыбзэм и наклоненэ категорием и семантико-грамматическэ щхьэхуэныгъэхэр» («Семантико-грамматическая характеристика категории наклонения в кабардино-черкесском языке») монографиер.
Абзуан Пщымахуэ.
